b'\n_START_ARTICLE_\nSprotni slovar slovenskega jezika\n_START_PARAGRAPH_\nSprotni slovar slovenskega jezika (SSSJ) je rasto\xc4\x8di popis novega \xc5\xbeivega, a \xc5\xa1e neuslovarjega besedja v slovenskem jeziku. Zajete so besede, katerega rabo v zadnjih letih potrjuje korpusno gradivo, ter gesla, po katerih so uporabniki v zadnjih letih neuspe\xc5\xa1no poizvedovali v slovarjih na spletni strani In\xc5\xa1tituta za slovenski jezik Frana Ramov\xc5\xa1a. Slovar lahko sooblikujejo tudi obiskovalci prek dru\xc5\xbebenih omre\xc5\xbeij._NEWLINE_Sprotni slovar slovenskega jezika prikazuje pomenske, slovni\xc4\x8dne in pragmati\xc4\x8dne lastnosti novega besedja, ni pa normativni slovar in nima usmerjevalne vloge.\n_START_SECTION_\nBesedje\n_START_PARAGRAPH_\nMed drugim prina\xc5\xa1a zlasti iz angle\xc5\xa1\xc4\x8dine prevzete besede (npr. glamping, selfness, skike, sup). Nekatere od teh besed nastopajo tudi v podoma\xc4\x8deni obliki (npr. selfi), vendar pa ve\xc4\x8dinoma \xc5\xa1e nimajo doma\xc4\x8dega ustreznika. Pri teh besedah imajo uporabniki mo\xc5\xbenost predlagati doma\xc4\x8de ustreznike, ki jih uporabljajo ali bi jih \xc5\xbeeleli uporabljati; prav tako se lahko do \xc5\xbee obstoje\xc4\x8dih predlogov (drugih uporabnikov) tudi opredelijo. Na primer geslo selfi s pomenom\xc2\xa0\xc2\xbbfotografija samega sebe, navadno narejena s prenosnim telefonom, zlasti za objavo na spletu\xc2\xab\xc2\xa0navaja med drugim naslednje predloge podoma\xc4\x8ditve: jaz\xc4\x8dek, seb\xc4\x8dek, sebek, svoj\xc4\x8dek._NEWLINE_Poleg besed, ki v slovarjih sloven\xc5\xa1\xc4\x8dine doslej \xc5\xa1e niso bile zabele\xc5\xbeene (npr. bulgur, dred, falafel, v\xc5\xa1e\xc4\x8dek), SSSJ prina\xc5\xa1a nekatere nove pomene \xc5\xbee uslovarjenega besedja (npr. pri sprehajalec v pomenu\xc2\xa0\xc2\xbbkdor vodi \xc5\xbeival, navadno psa, na sprehod\xc2\xab), nove stalne besedne zveze (npr. dopust: dopust za nego in varstvo otroka, kapica: socialna kapica) in frazeologijo (hotel: hotel mama, \xc5\xbeoga: na prvo \xc5\xbeogo).'